QS-fenntarthatóság – a DE a legjobb hazai egyetem

Javította eredményeit a QS fenntarthatósági rangsorán a Debreceni Egyetem. A neves angol rangsorkészítő Quacquarelli Symonds által vizsgált intézmények között a DE a 372. helyről a 313. pozícióra lépett előre, amely eredménnyel a legjobb hazai egyetemnek bizonyult.

A QS a kedden publikált QS World University Rankings: Sustainability 2025 listáján 107 ország 1744 felsőoktatási intézményét rangsorolta, közülük 563-at Európából és tizenkét hazai egyetemet.

Az értékelés során a QS három kategóriába rendezett mérőszámokkal vizsgálta az egyetemek teljesítményét, környezeti és társadalmi hatások, illetve az egyetem működése alapján rangsorolta a felsőoktatási intézményeket.

A három vizsgált szempontrendszer közül a DE az egyetem működése területén érte el a legjobb eredményt, a rangsor 186. helyén szerepel. A környezeti hatások kategóriához tartozó fenntarthatóság területén azonban már a vizsgált intézmények legjobb négy százalékába tartozik a DE, a 64. a listán.

Az egyetem az előző évi eredményeihez képest mind a három kategóriában javította pozícióit. Nagyot lépett előre az ismeretátadás, a foglalkoztathatóság és az oktatás területén.

A QS a kategóriákon belül több mint ötven szegmens alapján értékelte az intézményeket. Vizsgálták, működik-e fenntarthatósági fejlődéssel foglalkozó kutatóhely az intézményben, rögzíti-e az éves energiafogyasztását, az egyetem mindennapi működése során prioritásként kezeli-e az éghajlatváltozásra gyakorolt hatás minimalizálását, van-e kutatási együttműködése a Forbes 2000 listán szereplő vállalatokkal. A rangsorkészítő emellett arra is fókuszált, hogy milyen az intézmény etikai kultúrája, van-e az egyetemnek klímavédelmi stratégiája vagy a nemek közötti egyenlőséget biztosító terve. A QS World University Rankings: Sustainability 2025 listáját az alábbi linken érhetik el.

Sajtókapcsolat:

* Debreceni Egyetem Rektori Hivatal Sajtóiroda
* +36 52 512 000 / 23251
* sajtoiroda@unideb.hu

Eredeti tartalom: Debreceni Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/17569/qs-fenntarthatosag-a-de-a-legjobb-hazai-egyetem/